[Foto’s] Nuwe vloot vir PrasaFoto: African News Agency Die Passasierspooragentskap van Suid-Afrika (Prasa) sal binnekort sy verouderde Metrorail-vloot met ŉ nuwe model vervang, het die organisasie Vrydag gesê. Die toetstrein nr 1, of T1 soos dit bekend staan, het by die Wolmerton-depot in Pretoria aangekom, 18 maande nadat Prasa en Gibela-spoorvervoerkonsortium ŉ finansiële ooreenkoms gesluit het. Popo Molefe, raadsvoorsitter van Prasa, het gesê Prasa het in 2013/14 met sy R172 miljard belegging begin om “moderne passasierstreine” en ondersteuningsinfrastruktuur aan te koop oor ŉ periode van 10 jaar. Hierdie belegging sal glo die huidige Metrorail-voorraad vervang en alle toekomstige spoorwegbehoeftes aanspreek. “T1 is die begin van ons reis om passasierspoorinfrastruktuur en -dienste te moderniseer,” het Molefe gesê. Dipuo Peters, minister van vervoer, het gesê vervoer is een van die sleutelpilare in die nasionale ontwikkelingsplan en dat die regering “toegewyd is om passasierspoorinfrastruktuur te transformeer en seker te maak dat spoorwegvervoer die ruggraat van openbare vervoer sal word”. Molefe het gesê die program is daarop gemik om al die ou Metrorail-treine binne die volgende 20 jaar te vervang by Prasa se Wolmerton-depot. “Die T1 is spesifiek gebou as ŉ toetstrein waarop alle toetse oor ŉ sewe maande periode gedoen kan word,” het hy bygevoeg. Die T1 is spesifiek gebou as ŉ toetstrein en is nie uitgerus met enige gewone passasiertreintoebehore soos stoele nie. Al die elektroniese panele en basiese strukturele bybehore is ook nie bedek nie, om navorsing en toetse gerieflik te maak. Al die data sal gebruik word om die treine se veiligheid, ontwerp en prestasie te verifieer. ŉ Tweede trein sal glo in 2016 opdaag. Die eerste 20 treine word in Brasilië gebou en die oorskot sal in Suid-Afrika by ŉ nuwe fasiliteit in Ekurhuleni gebou word. Volgens Molefe word dié aanleg gebou kragtens die regering se nywerheidsplan om plaaslike vaardighede en nywerheidsontwikkeling te bevorder. “Die T1 is die eerste trein uit ŉ beplande 600 treine, en ses waens per trein kan 1 346 passasiers vervoer,” het hy bygevoeg. Marc Granger, uitvoerende hoof van Gibela, het gesê die vloothernuwingsprogram sal ook seker maak dat vaardighede oorgedra word aan nuut opgeleide treinbestuurders.